দুর্নীতি ফাঁস করেই মর্মান্তিক পরিণতি! অকালে চলে গেলেন সাংবাদিক

ওয়েব ডেস্ক: দেশে ফের খুন হলেন সাংবাদিক (Journalist Murder)। এবার ছত্তিশগড়ে (Chhattisgarh) এক ঠিকাদারের বাড়ির সেপটিক ট্যাঙ্ক থেকে উদ্ধার হল মুকেশ চন্দ্রকর (Mukesh Chandrakar) নামের এক যুব সাংবাদিকের দেহ। গত ১ জানুয়ারি থেকে নিখোঁজ ছিলেন তিনি। ৩ জানুয়ারি পাওয়া গেল তাঁর নিথর শরীর। আর এই ঘটনাকে ঘিরে শোরগল পড়েছে গোটা দেশে। কারণ, মুকেশ ছিলেন এমন একজন সাংবাদিক যিনি ১২০ কোটি টাকার একটি দুর্নীতির (Corruption) পর্দাফাঁস করেছিলেন। সেই ঘটনার প্রভাবেই কি খুন হতে হল এই সাংবাদিককে? এই প্রশ্নটা আরও বেশি জোরালো হচ্ছে।

পুলিশ জানিয়েছে, একটি সর্বভারতীয় সংবাদমাধ্যমে কাজ করতেন মুকেশ চন্দ্রকর। বাস্তারে (Bastar) একটি রাস্তা প্রকল্পে ১২০ কোটি টাকার একটি দুর্নীতি প্রসঙ্গে বেশ কয়েকটি খবর করেছিলেন। এই প্রকল্পে কী দুর্নীতি হচ্ছে, কীভাবে দুর্নীতি হচ্ছে, এই প্রসঙ্গে বেশ কিছু বিস্ফোরক তথ্য প্রকাশ করেছিলেন। সেই থেকেই দুর্নীতিতে সুরেশ চন্দ্রশেখর নামের একজন ঠিকাদারের নাম জড়িয়ে যায়। তাঁর বিরুদ্ধে তদন্তের নির্দেশ দেয় প্রশাসন। এবার সেই ঠিকাদারের বাড়ির সেপটিক ট্যাঙ্ক থেকে পাওয়া গেল সাংবাদিক মুকেশ চন্দ্রকরের দেহ।

আরও পড়ুন: দিল্লি বিধানসভা ভোটের প্রার্থী ঘোষণা বিজেপির, কেজরির বিরুদ্ধে কে?

একন একটাই প্রশ্ন উঠছে, সাংবাদিককে কে খুন করল? যেহেতু ওই ঠিকাদারের বাড়ি থেকে দেহ উদ্ধার হয়েছে, তাই প্রাথমিক তদন্তের পর সুরেশ চন্দ্রশেখরকে হায়দরাবাদ থেকে গ্রেফতার করেছে ছত্তিশগড় পুলিশ। পাশাপাশি, দেহ উদ্ধারের অভিযোগে ঠিকাদারের এক কর্মীকেও গ্রেফতার করা হয়েছে বলে খবর। কিন্তু মুকেশের খুনের নেপথ্যে আসল কারণ কি সত্য উন্মোচন? এই প্রশ্নের উত্তর খুঁজছে পুলিশ।